Stream alle afsnit af af "Kondrup Ka' Os" ved at klikke her . De sidste afsnit af første sæson sendes de næste to søndage klokken 19.45 på TV2 Nord Salto. - Det sejler bogstavelig talt. Sådan lyder Emil Kondrups status på hussituationen, som TV2 Nord har fulgt i serien "Kondrup Ka' Os", hvor alt, der kan gå galt, går galt, da han og partneren Lisa Marie Kongsgaard køber et hus i Skørping, der skal totalrenoveres. Huset er nu istandsat nok til, at familien har kunnet flytte ind. Men de skal stadig en del udfordringer igennem, før sidste søm er slået i, og drømmen om en sommerlig indflytterfest kan opfyldes. - Vi er ikke i mål indenfor. Der mangler alt, hvad der hedder indretning og finnish. Og så har vi noget fugthalløj, hvor der er kommet vand på soveværelset. Der skal vi lige have tjekket den ene endevæg, siger Emil Kondrup. "Trist" have skal have en tur Udenfor er der også en hel del, der skal fikses. Og det er her, vi kommer til det, der sejlede. - Vi har en kæmpe vandpyt lige udenfor hoveddøren, når det regner. Og så ser vores facade og have stadigvæk trist ud, så det skal vi også have lavet, siger Emil Kondrup og fortsætter: - En træterrasse er en kæmpe drøm, fordi vi jo netop flyttede fra lejlighed til hus for at få en have. Men så kommer det store men . Kassen er tom. Renoveringen har indtil videre kostet parret 600.000 kroner. Og til dem, der ikke lige har fulgt serien , så blev Emil afskediget fra sit job som journalist, kort efter underskriften på købsaftalen var sat. Lisa Marie Kongsgaard, der også er journalist, hjemmepassede på det tidspunkt deres yngste barn Molly - og så fik de også lige datteren Trille midt i det hele. Derfor er hun på barsel et halvt år endnu. Vil undgå "voksengryden" Alligevel slår Kondrup sig ikke til tåls med hvad som helst. - Jeg vil forsøge at danse mig udenfor otte til fire-hamsterhjulet. Spørgsmålet er, om det kan lade sig gøre. Så det er et eksperiment, og man skal ikke have ondt af os. Hvorfor er et fast otte-seksten-job så slemt? - Jeg synes, hamsterhjulet var slemt, inden vores ældste datter Vilda startede i skole. Men nu skal hun alligevel afsted, og så er det ikke helt så farligt længere, siger han og fortsætter: - Ikke et ondt ord om fast arbejde. Men hvis jeg havner der med barnets sygedag, fin kantineordning og en fast pension, der tikker ind, så er det svært at komme ud af igen. Falder jeg først i voksengryden, så kommer jeg aldrig op igen. I stedet er planen at tjene til føden ved at sige ja til at annoncere på Instagram på udvalgte produkter. For eksempel laver han i dag indhold om at få sit hus vurderet af Danbolig. - Jeg har ikke en drøm om at være influencer. Det er ikke det, jeg vil være. Men det giver en bund, så mine børn kan blive boende i det hus, vi har renoveret. - Det er ikke sådan, jeg har fundet min hylde. Og jeg er stadig meget kræsen og laver kun annoncer med det, der giver mening, siger Emil Kondrup og understreger, at han aldrig kommer til at lave indhold om hvidere tænder eller hudplejeprodukter. Men hvad vil han så? - Jeg har fået mulighed for at lave nogle jobs som konferencier. Og så er jeg blevet spurgt til foredrag omkring hele husprojektet. Det er sådan noget, jeg gerne vil lave, siger han. - Og mere fjernsyn. Meningen med det hele Går vi tilbage til begyndelsen af renoveringsprojektet var svaret fra Kondrup beskedent, da TV2 Nord spurgte ind til, hvad drømmen var med det hele. - Drømmen er, at vi kommer i mål, og at vi bor i et dejligt, lille hyggeligt hus, hvor det hele kan løbe fornuftigt rundt, sagde han. Og det er det sådan set stadig. Med en lille smule ekstra. - Jeg har ikke nogen drøm at blive rig. Jeg vil hellere lave noget, jeg synes, der er grineren. Og så var der også lige den der indflytterfest. - Vi troede jo, naive som vi var, at den kunne være holdt i sommers. Det blev det jo så slet ikke til, så nu er den bare endnu mere tiltrængt. Sæson to af ”Kondrup Ka’ Os” får premiere i begyndelsen 2024. Stream første sæson af serien her . Femte afsnit finder du herunder.

Opsummering:
Emil Kondrup og hans familie overtog et slidt hus i marts 2022 og har været i gang med en gennemgribende renovering siden. Nu følger TV2 Nord den uheldige nordjyde i endnu en sæson.